นวัตกรรมเครื่องล้างรองเท้าผ่าตัด  (Thanom Shoe Cleaning Machine)

การศึกษา และพัฒนานวัตกรรมนี้มีวัตถุประสงค์เพื่อ 1) ลดภาระงานและระยะเวลาในการทำความสะอาดรองเท้าผ่าตัด 2) ยกระดับมาตรฐานการป้องกันการติดเชื้อ (Infection Control) ให้มีความสม่ำเสมอ และ 3) เพิ่มความปลอดภัยให้แก่เจ้าหน้าที่ในการปฏิบัติงาน เนื่องจากกระบวนการเดิมเป็นการล้างด้วยมือซึ่งสร้างภาระงานหนัก เสี่ยงต่อการสัมผัสสิ่งปนเปื้อนและสารเคมีโดยตรง 
วิธีการดำเนินงาน: ผู้ศึกษาได้ออกแบบ และสิ่งประดิษฐ์เครื่องล้างรองเท้าโดยบูรณาการองค์ความรู้ทางวิศวกรรมการแพทย์ร่วมกับใช้วัสดุในท้องถิ่น โครงสร้างหลักประกอบด้วยถังน้ำ PVC ขนาด 200 ลิตร ติดตั้งถังปั่นตะแกรงสแตนเลสที่เชื่อมต่อกับแกนเพลาและลูกปืนเป็นจุดหมุนขับเคลื่อนด้วยมอเตอร์เกียร์ DC 24V ผ่านระบบชุดควบคุมความเร็ว (Speed Control) และมีระบบท่อน้ำเข้า-น้ำทิ้งที่ควบคุมด้วยวาล์ว โดยได้รับการประเมินการป้องกันการแพร่กระจายเชื้อจากพยาบาล ICN ของโรงพยาบาลศรีสะเกษ  ตัวเครื่องได้รับการประเมินความปลอดภัยระบบไฟฟ้าและติดตั้งสายดินตามมาตรฐาน
ผลการทดสอบประสิทธิภาพ: พบว่านวัตกรรม Thanom Shoe Cleaning Machine สามารถทำความสะอาดรองเท้าได้ครั้งละ 30–35 คู่ (ขนาดเบอร์ 6–10) โดยใช้เวลาเพียง 15 นาทีต่อรอบ รองรับการใช้งานร่วมกับการใช้สารทำความสะอาดชนิดเอนไซม์และน้ำยาฆ่าเชื้อได้ทุกประเภท  ต้นทุกการประดิษฐ์ 15,000  บาทต่อเครื่อง
สรุปและประโยชน์ที่ได้รับ: นวัตกรรมนี้สามารถลดภาระงานในการล้างรองเท้าเฉลี่ย 160 คู่ต่อวัน ช่วยยกระดับคุณภาพความสะอาดรองเท้าใส่ผ่าตัดให้เป็นมาตรฐานเดียวกันแทนการใช้ดุลยพินิจส่วนบุคคล และช่วยลดความเสี่ยงของบุคลากรจากการสัมผัสเลือด สารคัดหลั่ง และสารเคมีอันตราย ปัจจุบันนวัตกรรมดังกล่าวได้รับการยอมรับและมีการขอนำไปประยุกต์ใช้ในโรงพยาบาลอีก 12 แห่งทั่วประเทศ 

